
Rydw i wedi cael addysg gwbl Gymraeg trwy gydol yr ysgol gynradd ac ysgol uwchradd a theimlaf fy mod yn rhugl yn yr iaith ac yn hyderus i'w ddefnyddio ar lafar ac yn ysgrifenedig. Ar ôl cychwyn fy mhrofiad addysgu yn ystod PAP 1 rwyf wedi cael cyfle i addysgu disgyblion yn y ffrwd Cymraeg a Saesneg, ac yn ystod y gwersi gyfrwng y Gymraeg fe wnaeth staff yr adran gosod pwyslais mawr ar y ffaith bod hi'n bwysig iawn i mi hybu'r defnydd o'r iaith Gymraeg yn ystod fy ngwersi. Roedd dilyn y cyfarwyddyd yma yn bwysig iawn i mi yn bersonol hefyd ac roeddwn i yn ceisio datblygu sgiliau Cymraeg fy nisgyblion ar lafar ac yn ysgrifenedig trwy osod disgwyliadau uchel ac atgyfnerthu'r rheolau iaith lle yn bosib. 
Yn ystod y wers ar gyfer y fframwaith Cymraeg fe wnes i dangos y math o strategaeth mae'n bosib integreiddio i mewn i wersi hanes i hybu'r defnydd o derminoleg newydd a sut i ddefnyddio nhw yn effeithiol. Roedd y dechneg yma yn un o nifer rydw i wedi defnyddio yn ystod fy nghyfnod yn yr ysgol. Roedd y dull yma yn sicrhau fod disgyblion yn gwybod sut i sillafu'r derminoleg yn gywir ac yn asesu eu dealltwriaeth ar sut i ddefnyddio'r geiriau yn gywir, ac os nad oeddent yn deall y derminoleg i sicrhau eu bod nhw'n deall cyn symud ymlaen. Yn ystod y wers heddiw teimlaf fy mod i wedi rhoi cyfarwyddiadau clir ynglŷn â'r dasg ac wedi defnyddio geirfa briodol, ac wedi gwrando ar yr atebion yn safonol. Yn ystod y wers heddiw rwyf yn teimlo fy mod i wedi rhyngweithio gyda'r disgyblion yn hyderus ac wedi rhoi clod iddynt pan oeddent yn defnyddio'r eirfa yn gywir.
Ar hyn o bryd rwyf yn teimlo fy mod i yn anelu at y categori C1-Hyfedredd ac fel soniais ynghynt, rwyf wedi ceisio hybu llythrennedd a'r defnydd o'r iaith Gymraeg a theimlaf fy mod i wedi arddangos hyn yn ystod y wers heddiw. Wrth ystyried y ffordd wnes i gyflwyno'r gwaith gan ddefnyddio'r byrddau gwyn i brofi'r disgyblion, rwyf yn teimlo fod y dechneg yma yn hwyluso'r dysgu i'r dosbarth gan herio nhw i gyflwyno syniadau eu hunain sydd yn cynnwys y derminoleg newydd cyn mynd ati i ysgrifennu atebion estynedig.
Wrth adfyfyrio ar y wers heddiw a fy nefnydd personol o'r iaith Gymraeg rwyf yn teimlo fod gen i ddigon o le i wella safon fy iaith, er rwyf yn teimlo fy mod i yn siarad yr iaith o safon mae yna adegau lle rwyf yn wynebu heriau wrth esbonio neu yn mynegi fy hunan. Ar ambell i adeg teimlaf fy mod i wedi cael trafferth i ddefnyddio terminoleg Cymraeg cywir ac wedi troi at dafodiaith bentrefol. Wrth ystyried hyn nid wyf yn teimlo fy mod i yn wynebu unrhyw rwystrau tebyg wrth ddefnyddio Cymraeg pob dydd, neu wrth ddod i eirfa allweddol hanes, ond teimlaf fy mod i yn cymryd amser i feddwl am dermau cywir wrth ystyried ambell i air anghyffredin neu eiriau nid wyf yn defnyddio yn gyson.
Yn debyg ar ôl y wers heddiw teimlaf fy mod i yn cael trafferth yn treiglo yn gywir ar lafar, nid wyf yn teimlo fod hyn yn broblem o hyd ond mae angen i mi geisio treiglo yn gywir yn fwy cyson. Mae angen i mi hefyd darllen dros fy ngwaith ysgrifenedig oherwydd wnes i sylweddoli yn ystod y wers heddiw fod un o'r geiriau wedi cam sillafu. Ni wnes i ysgrifennu ar y bwrdd gwyn yn ystod y wers heddiw ond rwyf yn hyderus ar y cyfan i ysgrifennu o flaen dosbarthiadau er ar adegau rwyf yn cael trafferth i feddwl am eiriau rwyf yn hyderus ar y cyfan i sillafu geiriau a therminoleg yn gywir.
